Broj: 711-I-2338-M-450/22-03-23

Zagreb, 25. studenoga 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Davorina Ivanjeka, kao zamjenika predsjednice Povjerenstva, te Tončice Božić i Aleksandre Jozić-Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Nade Diković, ravnateljica Doma zdravlja Ozalj**,za davanjem mišljenja Povjerenstva,na 195. sjednici održanoj dana 25. studenoga 2022. daje sljedeće

**MIŠLJENJE**

1. **Temeljem odredbe članka 7. točke d) ZSSI-a, obveznica Nada Diković, ravnateljica Doma zdravlja Ozalj, ne može pored plaće koju prima za obnašanje navedene dužnosti primiti božićnicu, regres za godišnji odmor i druge dodatne naknade.**
2. **Ukoliko bi obveznica, pored profesionalnog obnašanja dužnosti iz točke I. ove izreke, privremeno i povremeno obavljala poslove nepopunjenog sistematiziranog radnog mjesta u Domu zdravlja Ozalj od 8 do 10 sati tjedno, koji ne spadaju u poslove ravnateljice Doma zdravlja Ozalj, mogla bi temeljem njihova obavljanja ostvarivati dodatne naknade, ako bi obavljanje navedenih poslova bilo utvrđeno njenim ugovorom o radu te bi obveznica imala odgovarajuću stručnu spremu i radno iskustvo utvrđeno posebnim propisima i općim aktima Doma zdravlja Ozalj** **za obavljanje istih poslova, jer u tom slučaju dodatne naknade ne bi bile primljene povodom obnašanja javne dužnosti.**

Obrazloženje

Zahtjev za davanjem mišljenja Povjerenstva podnijela je obveznica Nada Diković, ravnateljica Doma zdravlja Ozalj. U knjigama ulazne pošte Povjerenstva zahtjev je zaprimljen 21. studenoga 2022. pod poslovnim brojem 711-U-8931-M-450/22-01-2, povodom kojeg se vodi predmet broj M-450/22.

Člankom 3. stavkom 1. točkom 65. ZSSI-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici u smislu odredbi navedenog Zakona.

Uvidom u sudski registar Trgovačkog suda u Zagrebu - Stalna služba u Karlovcu, utvrđeno je da je jedini osnivač Doma zdravlja Ozalj Karlovačka županija te da je Nada Diković ravnateljica navedene ustanove. Sukladno članku 102. stavku 1. Zakona o zdravstvenoj zaštiti („Narodne novine“, broj 100/18., 125/19., 147/20. i 119/22.) dom zdravlja je zdravstvena ustanova za pružanje zdravstvene zaštite stanovništvu određenog područja u sklopu zdravstvene djelatnosti na primarnoj razini. Slijedom navedenom, Nada Diković je povodom obnašanja dužnosti ravnateljice Doma zdravlja Ozalj obveznica u smislu ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica u zahtjevu navodi da u ustanovi u kojoj obnaša dužnost, pored obnašanja dužnosti ravnatelja, obavlja i druge poslove te traži mišljenje Povjerenstva može li sklopiti aneks ugovora o radu za obavljanje drugih poslova u trajanju do 8 sati tjedno kako bi mogla primiti dodatnu naknadu. U nastavku zahtjeva obveznica pojašnjava da osim poslova ravnateljice već dugi niz godina obavlja i druge poslove u ustanovi za koje povremeno postoji potreba te d Dom zdravlja Ozalj ne zapošljava radnika koji bi iste obavljao (izrada različitih odluka, rješenja, sporazuma, ugovora, podnesaka prema Ministarstvu zdravstva, Hrvatskom zavodu za zdravstveno osiguranje, Karlovačkoj županiji i ostalim tijelima, provođenje natječajnih postupaka za upućivanje na specijalizaciju, provedba natječajnih postupaka zapošljavanja radnika i dr.). Kako se radi o sistematiziranom radnom mjestu koje nije popunjeno te za obavljanje tih drugih poslova Dom zdravlja Ozalj nema radnika, već bi ga morao primiti u punom radnom vremenu, isto bi ustanovu financijski više koštalo nego što je to isplata dodatnih naknada za regres, božićnicu, jubilarnu nagradu i ostalo. Obveznica se poziva na odredbu članka 37. Zakona o ustanovama („Narodne novine“, broj 76/93., 29/97., 47/99., 35/08. i 127/19.) te napominje da isti Zakon, kao i Statut Doma zdravlja Ozalj, definira ovlasti ravnatelja kao zastupnika ustanove koji poduzima sve pravne radnje u ime i za račun ustanove, no da isto ne znači da ravnatelj sam priprema akte i radnje, već da u većini ustanova pripremu akata, ugovora, rješenja i drugo obavljaju drugi stručni radnici zaposleni u ustanovi, kao što je pomoćnik ravnatelja za pravne poslove, stručni referent i slično, pri čemu napominje da Dom zdravlja Ozalj nema zaposlenu osobu niti ugovara vanjskog suradnika za obavljanje navedenih poslova, već da ravnateljica Doma zdravlja Ozalj sama priprema potrebne akte za poduzimanje tih radnji.

Člankom 5. stavkom 1. točkom 2. ZSSI-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Obveznica Nada Diković, ravnateljica Doma zdravlja Ozalj, sukladno članku 7. točki d) ZSSI-a, ne može pored plaće koju prima za obnašanje navedene dužnosti ostvarivati druge primitke, kao što su isplate božićnice, regresa za godišnji odmor, dara za dijete, nagrade (bonusa) za ostvarene rezultate poslovanja i druge oblike dodatnog nagrađivanja, kao niti uplate u dobrovoljni mirovinski fond, dodatno zdravstveno osiguranje, životno osiguranje i sl., jer se ovi primici isplaćeni uz plaću ne mogu smatrati plaćom obveznika, već dodatnom naknadom za obnašanje javne dužnosti.

Međutim, ukoliko bi obveznica, pored profesionalnog obnašanja dužnosti ravnateljice Doma zdravlja Ozalj, u istoj ustanovi obavljala privremeno i povremeno druge poslove nepopunjenog sistematiziranog radnog mjesta u Domu zdravlja Ozalj od 8 do 10 sati tjedno, koji ne spadaju u poslove ravnateljice Doma zdravlja Ozalj, mogla bi temeljem njihova obavljanja ostvarivati dodatne naknade, ako bi obavljanje navedenih poslova bilo utvrđeno njenim ugovorom o radu te bi obveznica imala odgovarajuću stručnu spremu i radno iskustvo utvrđeno posebnim propisima i općim aktima Doma zdravlja Ozalj za obavljanje istih poslova, jer u tom slučaju dodatne naknade ne bi bile primljene povodom obnašanja javne dužnosti iz članka 7. točke d) ZSSI-a.

Naposljetku se obveznici ukazuje da, sukladno članku 9. ZSSI-a, ne može samostalno odlučivati o tome je li opravdano da pored profesionalnog obnašanja javne dužnosti privremeno i povremeno obavlja druge poslove nepopunjenog sistematiziranog radnog mjesta u Domu zdravlja Ozalj te da u obavljanju poslova ravnateljice ne bi mogla odlučivati o ostvarivanju prava iz radnog odnosa koja bi imala kao zaposlenica ustanove, već bi o navedenom trebalo odlučiti Upravno vijeće navedene ustanove ili druga osoba koja zamjenjuje ravnateljicu u slučaju spriječenosti ili onemogućenosti odlučivanja.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

ZAMJENIK PREDSJEDNICE POVJERENSTVA

Davorin Ivanjek, dipl.iur.

Dostaviti:

1. Obveznica Nada Diković, elektroničkom dostavom
2. Objava na internetskoj stranici Povjerenstva
3. Pismohrana